b'\n_START_ARTICLE_\nUncle Tupelo\n_START_SECTION_\nThe Plebes i The Primitives\n_START_PARAGRAPH_\nJay Farrar, zajedno sa svojom bra\xc4\x87om Wadeom i Dadeom, po\xc4\x8detkom osamdesetih je svirao u garage sastavu The Plebes. Dolaze\xc4\x87i iz Bellevillea, The Plebes su tra\xc5\xbeili na\xc4\x8din kako sudjelovati u natjecanju sastava, ali kako bi mogli nastupiti trebali su jednog \xc4\x8dlana srednjo\xc5\xa1kolca. Pozvali su Jeffa Tweedyja, srednjo\xc5\xa1kolskog prijatelja Jaya Farrara, da se pridru\xc5\xbei sastavu i svira s njima u showu. Iako se nije najbolje snalazio sa svojim instrumentom, Tweedy je igrao va\xc5\xbenu ulogu u sastavu dogovaraju\xc4\x87i prve nastupe. Iako su The Plebes svirali u rockabilly stilu, Tweedy je htio svirati punk rock jer je tako upoznao sastav. To je izazvalo nesuglasice izme\xc4\x91u Tweedyja i Dadea Farrara, koji je napustio sastav dva mjeseca nakon Tweedyjeva dolaska._NEWLINE_Prije napu\xc5\xa1tanja sastava 1984., Dade Farrar je upoznao \xc4\x8dlanove s Mikeom Heidornom, mla\xc4\x91im bratom svoje djevojke; Heidorn se zatim pridru\xc5\xbeio sastavu kao njihov bubnjar. The Plebes su zatim odlu\xc4\x8dili promijeniti ime u The Primitives, aluzija na pjesmu iz 1965. rock sastava The Groupies. Zbog nepopularnosti punk rocka u podru\xc4\x8dju St. Louisa, The Primitives su po\xc4\x8deli svirati garage rock brzog tempa orijentiran na blues. Redovito su nastupali u svadbenoj sali u Millstadtu, gdje je Tweedyjeva majka Jo Ann skupljala honorar. Nastupali su i u B St Baru u Belleville sa sastavima kao \xc5\xa1to su The Newsboys (kasnije Sammy and the Snowmonkeys), Charlie Langrehr i The Symptoms. Wade Farrar je bio glavni pjeva\xc4\x8d sastava, ali je zbog studija na Sveu\xc4\x8dili\xc5\xa1tu Ju\xc5\xbenog Illinoisa i poku\xc5\xa1aja regrutiranja u ameri\xc4\x8dku vojsku vrlo malo vremena mogao posve\xc4\x87ivati sastavu. Osim toga, Heidorn je 1986. na koncertu slomio klju\xc4\x8dnu kost, \xc5\xa1to je izazvalo stanku u djelovanju sastava. Jay Farrar i Tweedy nastavili su pisati pjesme i svirati u Heidornovoj ku\xc4\x87i dok se on oporavljao, a 1987. su ponovno pokrenuli sastav. The Primitives su privremeno primili Tonyja Mayra kao basista kako bi Tweedy mogao svirati gitaru, ali je mjesec dana kasnije sastav donio odluku zadr\xc5\xbeati Tweedyja na basu i ostati trio. Kako bi izbjegli konfuziju s istoimenim uspje\xc5\xa1nim britanskim sastavom The Primitives, odlu\xc4\x8dili su ponovno promijeniti ime, u Uncle Tupelo. Dok su kao The Primitives izvodili samo obrade pjesama iz \xc5\xa1ezdesetih, trojac je napravio glazbeni zaokret i pod novim imenom po\xc4\x8deo izvoditi vlastitu glazbu.\n_START_SECTION_\nRana karijera\n_START_PARAGRAPH_\nThe Primitives su se preimenovali u Uncle Tupelo po liku u crtanom filmu kojeg je nacrtao Chuck Wagner, prijatelj \xc4\x8dlanova sastava. Ime je nastalo kombiniranjem dvije nasumce izabrane rije\xc4\x8di iz rje\xc4\x8dnika; inspiriran imenom, Wagner je nacrtao sliku starog, debelog Elvisa. Trio je snimio demo vrpcu s \xc4\x8detiri pjesme, kojom su dobili sporedne uloge na koncertima izvo\xc4\x91a\xc4\x8da kao \xc5\xa1to su Johnny Thunders i Warren Zevon. Tweedy je upoznao Tonyja Margheritu dok je radio kao no\xc4\x87ni slu\xc5\xbebenik u St. Louisu. Nakon \xc5\xa1to je posjetio nekoliko koncerata sastava, Margherita je ponudio da im bude menad\xc5\xbeer. Uncle Tupelo je po\xc4\x8deo redovito svirati u Cicero\'s Basementu \xe2\x80\x94 lokalu blizu kampusa Sveu\xc4\x8dili\xc5\xa1ta Washington. Sastavi sli\xc4\x8dnog stila, me\xc4\x91u kojima je bio i Chicken Truck Briana Hennemana, \xc4\x8desto su nastupali na toj lokaciji, koja je krajem 1988. smatrana za\xc4\x8detkom nove glazbene scene. Sastav se s dodatkom gitarista Alexa Mutruxa privremeno pro\xc5\xa1irio na \xc4\x8detiri \xc4\x8dlana, ali se ubrzo vratio na originalnu postavu._NEWLINE_Uncle Tupelo snimio je svoje prve pjesme u studiju pop-rock pjeva\xc4\x8da Adama Schmitta u Champaignu. Demo izdanje Not Forever, Just for Now uklju\xc4\x8duje pjesme "I Got Drunk" i "Screen Door", kao i rane verzije nekoliko pjesama koje \xc4\x87e se pojaviti na njihovom prvom studijskom albumu. CMJ New Music Report dao je odli\xc4\x8dan osvrt te nazvao Uncle Tupelo najboljim nepotpisanim sastavom godine. Priznanje je privuklo pozornost nezavisnih etiketa, a sastav je odlu\xc4\x8dio potpisati s Jayom Fialkovom i Debbie Southwood-Smith iz Giant Recordsa. Objasniv\xc5\xa1i odluku, sastav je rekao da je "[na\xc5\xa1] originalni cilj ne nasukati se s nezavisnom etiketom."\n_START_SECTION_\nAlbumi za Rockville Records\n_START_PARAGRAPH_\nUbrzo nakon potpisivanja Uncle Tupela, Giant Records je promijenio svoje ime u Rockville Records. Prvi album sastava za Rockville, No Depression, snimljen je u ne\xc5\xa1to vi\xc5\xa1e od deset dana u sije\xc4\x8dnju 1990., u studiju Fort Apache South u Bostonu. Tematska struktura albuma vrti se oko njihovih adolescentskih \xc5\xbeivota u Bellevilleu; primjeri su pjesme o \xc5\xbeelji izbjegavanja tvorni\xc4\x8dkog rada i strahu od potencijalnog regrutiranja za Zaljevski rat. Impresionirani njegovim radom na albumu Dinosaur Jr.-a Bug, sastav je htio da album produciraju Paul Kolderie i Sean Slade. Slade je dao Farraru da svira na istom Gibson Les Paul SG Junioru iz 1961. na kojem je J. Mascis svirao na Bugu. Album je objavljen 21. lipnja 1990., a sastav je proslavio sviraju\xc4\x87i dvije ve\xc4\x8deri u Cicero\'su._NEWLINE_Izme\xc4\x91u turneja, Farrar, Tweedy i Heidorn osnovali su country cover sastav nazvan Coffee Creek, zajedno s Brianom Hennemanom (kasnijim \xc4\x8dlanom The Bottle Rocketsa). Henneman je impresionirao Uncle Tupelo, a bio je pozvan da bude gitarski tehni\xc4\x8dar i povremeni multiinstrumentalist. Dok su Farrar i Heidorn izbjegavali opijanje nakon koncerata, Tweedy bi pio cijelu no\xc4\x87. Iako je Tweedy prestao nakon \xc5\xa1to je 1991. po\xc4\x8deo hodati sa Sue Miller, izme\xc4\x91u Farrara i Tweedeyja ve\xc4\x87 se bila pojavila zna\xc4\x8dajna komunikacijska pukotina._NEWLINE_Do o\xc5\xbeujka 1991., No Depression je prodan u 15.000 primjeraka te naveden u \xc4\x8dlanku Rolling Stonea o zvijezdama u usponu. Me\xc4\x91utim, Rockville Records je odbio platiti sastavu tantijeme za album, \xc5\xa1to \xc4\x87e se nastaviti do isteka ugovora sa sastavom. Sastav je u sedamnaest dana u Long View Farmu u ruralnom North Brookfieldu snimio drugi album. I Still Feel Gone, sa slojevitijim zvukom, producirali su Kolderie i Slade, a na njemu su svirali i Slade, Henneman, Rich Gilbert, Chris Bess iz Enormous Richarda te Gary Louris iz The Jayhawksa. Sastav je bio razo\xc4\x8daran produkcijom albuma i odlu\xc4\x8dio prekinuti daljnju suradnju s Kolderiejem i Sladeom. Ubrzo nakon toga, Uncle Tupelo je snimio "Shaking Hands (Soldier\'s Joy)" na albumu Michelle Shocked Arkansas Traveler i pridru\xc5\xbeio joj se na prate\xc4\x87oj turneji s Taj Mahalom i The Bandom. Me\xc4\x91utim, turneja je trajala samo nekoliko koncerata zbog menad\xc5\xbeerskih problema izme\xc4\x91u Shocked i The Banda._NEWLINE_Alternativni rock do 1992. je postao mainstream, a od albuma objavljenog u tom stilu o\xc4\x8dekivalo se da sastavu zaradi ugovor s velikom izdava\xc4\x8dkom ku\xc4\x87om. Me\xc4\x91utim, Uncle Tupelo nije htio pratiti stope sastava kao \xc5\xa1to su Nirvana, te su odlu\xc4\x8dili svirati country i folk pjesme "kao veliko \'jebi se\' rock sceni". Peter Buck, gitarist R.E.M.-a, vidio je trojac na nastupu u 40 Watt Clubu u Athensu i potra\xc5\xbeio ih nakon koncerta. Buck je bio impresioniran obradom "Atomic Power" koju je sastav odsvirao te im ponudio svoje usluge za sljede\xc4\x87i album. U roku od pet dana, Buck je producirao sljede\xc4\x87i album sastava, March 16-20, 1992. Buck im je dopustio da tijekom snimanja ostanu u njegovoj ku\xc4\x87i, a nije im ni\xc5\xa1ta naplatio za svoje usluge. Uloga Briana Hennemana na ovom je albumu pove\xc4\x87ana te je on nau\xc4\x8dio svirati mandolinu i bouzouki. Unato\xc4\x8d okretanju od popularnog alternativnog rocka, velike su izdava\xc4\x8dke ku\xc4\x87e nakon objavljivanja March 16-20, 1992 po\xc4\x8dele pokazivati zanimanje za Uncle Tupelo. Album je prodan u vi\xc5\xa1e primjeraka nego dva prethodna zajedno, iako je Rockville bio nezadovoljan jer se nije doticao popularnog alternativnog rocka.\n_START_SECTION_\nUgovor s velikom etiketom\n_START_PARAGRAPH_\nJoe McEwen iz Sire Recordsa 1992. je po\xc4\x8deo pratiti sastav. McEwen, koji je u Sire doveo poznata imena kao \xc5\xa1to su Dinosaur Jr. i Shawn Colvin, bio je zainteresiran za njih jo\xc5\xa1 otkad je \xc4\x8duo demo izdanje Not Forever, Just for Now. Na nagovor Garyja Lourisa, McEwen je ponudio ugovor Uncle Tupelu. Menad\xc5\xbeer sastava Tony Margherita zatra\xc5\xbeio je 50.000 dolara izlazne klauzule koju je morao uvrstiti u ugovor sa Rockvilleom, oslobodiv\xc5\xa1i tako sastav da potpi\xc5\xa1e sedmogodi\xc5\xa1nji ugovor sa Sireom. Ugovor je zahtijevao dva albuma i odredio bud\xc5\xbeet od 150.000 dolara za prvi._NEWLINE_U vrijeme snimanja March 16\xe2\x80\x9320, 1992, Mike Heidorn je osigurao stalni posao u novinskoj kompaniji u Bellevilleu te hodao sa \xc5\xbeenom koja je iz prethodnog braka imala dvoje djece. Uncle Tupelo je planirao europsku turneju, ali je Heidorn htio ostati u Bellevilleu sa svojom djevojkom, koju je o\xc5\xbeenio u kolovozu 1992._NEWLINE_Sastav je prije promotivne turneje za March 16-20, 1992 odr\xc5\xbeao audicije, a istaknula su se dva kandidata: Bill Belzer i Ken Coomer. Iako su se Farrar i Tweedy slo\xc5\xbeili da je Coomer bolji bubnjar, zastra\xc5\xa1ila ih je njegova divovska statura i dugi dreadlocksi. Sastav je izabrao Belzera kao Heidornovu zamjenu, ali se on u sastavu zadr\xc5\xbeao samo \xc5\xa1est mjeseci. Tweedy je objasnio Belzerov odlazak:_NEWLINE_"\xc5\xa0est smo mjeseci imali Belzera u sastavu. \xc5\xbdelim vjerovati da je to bio samo mjuzikl, ali iskreno vjerujem da nije funkcioniralo na taj na\xc4\x8din. Vjerujem i da u toj to\xc4\x8dki na\xc5\xa1eg \xc5\xbeivota nismo bili dovoljno emocionalno zreli biti bliski prijatelji s gay osobom ... A Bill je bio i jest vrlo ponosna i pravedna gay osoba, vrlo otvorena po pitanju svoje homoseksualnosti."_NEWLINE_Nakon turneje po Europi kao predgrupa sastavu Sugar, Uncle Tupelo je odlu\xc4\x8dio zamijeniti Belzera Coomerom. Sastav je eksperimentirao i s novim \xc4\x8dlanovima: John Stirratt je zamijenio Briana Hennemana (koji je formirao The Bottle Rockets) dok se Max Johnston, brat Michelle Shocked, pridru\xc5\xbeio kao koncertni \xc4\x8dlan sastava na mandolini i violini. Stirratt je postao stalni basist, \xc5\xa1to je dopustilo Tweedyju da izvodi vi\xc5\xa1e pjesama s gitarom._NEWLINE_Sada kao petero\xc4\x8dlani sastav, Uncle Tupelo je po\xc4\x8detkom 1993. u studiju Cedar Creek u Austinu snimio svoj prvijenac za veliku izdava\xc4\x8dku ku\xc4\x87u. Anodyne se sastojao od snimki u\xc5\xbeivo iz studija, a uklju\xc4\x8divao je i duet Farrara i Douga Sahma iz Sir Douglas Quinteta. Album je prodan u 150.000 primjeraka te postao njihovo jedino izdanje na Billboardovoj ljestvici Heatseekers. Sastav je nastupao do kraja godine, zavr\xc5\xa1iv\xc5\xa1i s rasprodanim koncertom u Trampsu u New Yorku. Zbog njihove koncertne privla\xc4\x8dnosti, \xc5\xa1efovi Sirea po\xc4\x8deli su vi\xc4\x91ati sastav kao potencijalni hit.\n_START_SECTION_\nRaspad\n_START_PARAGRAPH_\nUz dodatak Stirratta, Coomera i Johnstona prije snimanja Anodynea, odnos Farrara i Tweedyja postao je turbulentniji i doveo do verbalnih prepirki izme\xc4\x91u dvojca nakon koncerata. Tweedy se jednom prilikom prisjetio:_NEWLINE_"Negdje u to vrijeme rekao bih ne\xc5\xa1to u mikrofon na pozornici, a nakon toga bi me [Farrar] gurnuo u stranu i rekao, "Da nisi ikad vi\xc5\xa1e govorio u taj mikrofon, jebote." Pogre\xc5\xa1no bi me procijenio da govore\xc4\x87i u mikrofon dokazujem svoj nekontrolirani, razuzdani ego, jo\xc5\xa1 jedan dokaz da se vi\xc5\xa1e nisam morao biti tako jebeno prepla\xc5\xa1en."_NEWLINE_Tweedy je smatrao da su mu novi \xc4\x8dlanovi pru\xc5\xbeili novu priliku da pridonese sastavu, ali je Farrar osje\xc4\x87ao prezir prema Tweedyjevu novom neoptere\xc4\x87enom stavu. Godinama kasnije, Farrar je tvrdio da je bio u isku\xc5\xa1enju da napusti sastav nakon \xc5\xa1to je vidio Tweedyja kako gladi kosu Farrarove djevojke, \xc5\xa1to mu se \xc4\x8dinilo kao \xc4\x8din namjere. U sije\xc4\x8dnju 1994., Farrar je nazvao menad\xc5\xbeera Tonyja Margheritu kako bi ga obavijestio o svojoj odluci o napu\xc5\xa1tanju sastava. Farrar je rekao Margheriti da se vi\xc5\xa1e ne zabavlja i da vi\xc5\xa1e ne \xc5\xbeeli raditi s Tweedyjem. Ubrzo nakon raspada, Farrar je objasnio svoj odlazak: "Jednostavno je izgledalo kao da je do\xc5\xa1lo do to\xc4\x8dke gdje Jeff i ja nismo bili kompatibilni. To je prestao biti simbioti\xc4\x8dki spisateljski odnos, vjerojatno nakon prvog albuma."_NEWLINE_Tweedy se naljutio kad je \xc4\x8duo vijest iz druge ruke, od Margherite, jer mu Farrar to nije htio re\xc4\x87i u lice. Sljede\xc4\x87eg dana dva su se pjeva\xc4\x8da upustila u \xc5\xbeestoku verbalnu konfrontaciju. Kao uslugu Margheriti \xe2\x80\x94 koji je potro\xc5\xa1io zna\xc4\x8dajan iznos novca kako bi odr\xc5\xbeao sastav na okupu \xe2\x80\x94 Farrar je pristao na posljednju turneju s Uncle Tupelom u Sjevernoj Americi. Tweedy i Farrar ponovno su se posva\xc4\x91ali dva tjedna nakon po\xc4\x8detka turneje, zbog Farrarova odbijanja pjevanja harmonije na Tweedyjevim pjesmama. Sastav se tijekom turneje prvi put pojavio na nacionalnoj televiziji, u emisiji Late Night with Conan O\'Brien. Sire je zahtijevao da u nastupu izvedu "The Long Cut", \xc5\xa1to je jo\xc5\xa1 vi\xc5\xa1e razbjesnilo Farrara budu\xc4\x87i da je pjesmu napisao i pjevao Tweedy. Posljednji koncert Uncle Tupela odr\xc5\xbean je 1. svibnja 1994. u klubu Mississippi Nights u St. Louisu. Tweedy i Farrar tijekom koncerta su izveli po devet pjesama, a Mike Heidorn im se pridru\xc5\xbeio na bisu kao bubnjar.\n_START_SECTION_\nNakon raspada\n_START_PARAGRAPH_\nNakon posljednje turneje Uncle Tupela, Tweedy je potaknuo \xc4\x8dlanove sastava da mu se pridru\xc5\xbee u novom sastavu, dok je Farrar tra\xc5\xbeio \xc4\x8dlanove za vlastiti sastav. Tweedy je uspio zadr\xc5\xbeati ostatak postave Uncle Tupela i formirao Wilco. Wilco je po\xc4\x8deo vje\xc5\xbebati nekoliko dana poslije posljednjeg koncerta Uncle Tupela, a u kolovozu 1994. bili su u studiju zbog svojeg prvog albuma, A.M.. Farrar je zamolio Jima Boquista da se pridru\xc5\xbei njegovu novom sastavu, Son Volt; Boquist je bio multiinstrumentalist koji je svirao s Joeom Henryjem kao predgrupa na posljednjoj turneji Uncle Tupela. Boquist je doveo i svoga brata Davea, a Farrar je nagovorio Mikea Heidorna da napusti Belleville kako bi se pridru\xc5\xbeio sastavu. Farrarova nova \xc4\x8detvero\xc4\x8dlana postava po\xc4\x8dela je u studenom 1994. snimati svoj debitantski album Trace._NEWLINE_Wilco je potpisao s Reprise Recordsom, a Son Volt za Warner Bros. Records. Son Volt je imao rani college rock hit "Drown" s albuma Trace, ali je Wilco u nadolaze\xc4\x87im godinama postigao ve\xc4\x87i komercijalni uspjeh. Mike Heidorn u intervjuu za PopMatters komentirao je mogu\xc4\x87nost ponovnog okupljanja: "ni\xc5\xa1ta nije sigurno, ali ja bih rekao, \'Nema \xc5\xa1anse\'". Farrar je rekao da ne \xc5\xbeeli okupljanje sastava, a Tweedy da vjeruje kako okupljanje ne bi bilo glazbeno produktivno._NEWLINE_Farrar i Tweedy 2000. su tu\xc5\xbeili Rockville Records i direktora Dutch East India Tradinga Barryja Tenenbauma zbog tantijema koje im je ku\xc4\x87a navodno dugovala, dobiv\xc5\xa1i od\xc5\xa1tetu od Tenenbauma i zajedni\xc4\x8dka prava na prva tri albuma Uncle Tupela. Nakon osiguravanja prava, sastav je objavio kompilaciju nazvanu 89/93: An Anthology. Uncle Tupelo je 2003. objavio reizdanja svoja prva tri albuma, koja su prije tu\xc5\xbebe prodana u preko 200.000 primjeraka.\n_START_SECTION_\nUtjecaji\n_START_PARAGRAPH_\nKao The Primitives, Tweedy i Farrar bili su pod sna\xc5\xbenim utjecajem punk sastava kao \xc5\xa1to su The Ramones i The Sex Pistols. Me\xc4\x91utim, po\xc4\x8deli su slu\xc5\xa1ati country glazbu jer punk rock nije dobro primljen na glazbenoj sceni u Bellevilleu i St. Louisu. Dok su ih s countryjem isprva upoznali roditelji, mnogo je vremena pro\xc5\xa1lo prije nego \xc5\xa1to su ga po\xc4\x8deli i sami slu\xc5\xa1ati. Farrar je obi\xc4\x8dno pisao pjesme o Sredi\xc5\xa1njoj Americi, dok je Tweedy bio vi\xc5\xa1e okupiran popularnijim temama kao \xc5\xa1to su ljubavne veze. Farrar je prona\xc5\xa1ao utjecaje u Kurtu Vonnegutu i Jacku Kerouacu, koje je \xc4\x8ditao dok je radio u maj\xc4\x8dinoj knji\xc5\xbeari. Kao glavni pjeva\xc4\x8d Uncle Tupela, Farrarovi stihovi na koncertima su bili u prvom planu, ali je glazbeni stil sastava bio uglavnom pod utjecajem Tweedyja i Heidorna. Jeff Tweedy je u intervjuu za St. Louis Post-Dispatch izjavio:_NEWLINE_"Vjerojatno imamo vi\xc5\xa1e utjecaja nego \xc5\xa1to znamo \xc5\xa1to \xc4\x87emo s njima. Imamo dva glavna stila koja su utjecala na nas. Na primjer, volimo Black Flag koliko i ranog Boba Dylana i Dinosaur Jr. kao Hanka Williamsa ... Nama je hard-core punk kao folk glazba. Pod sna\xc5\xbenim smo utjecajem obaju stilova. Svirat \xc4\x87emo oboje u istom setu ako imamo priliku. \xc5\xa0to se glazbe ti\xc4\x8de, nismo pristrani."_NEWLINE_Tweedy je posebno bio inspiriran Minutemenom te napisao pjesmu o D. Boonu nakon Boonove smrti u prometnoj nesre\xc4\x87i. Sastav je objavljivao pjesme koje su originalno izvodili Creedence Clearwater Revival, The Carter Family, Leadbelly, Gram Parsons, The Soft Boys, The Louvin Brothers, Texas Tornados i The Stooges. Objavljivanje March 16\xe2\x80\x9320, 1992 u trenutku probijanja alternativne glazbe bio je potez inspiriran odlukom Neila Younga da objavi izazovne albume On the Beach i Tonight\'s the Night odmah nakon komercijalno uspje\xc5\xa1nog Harvest.\n_START_SECTION_\nOstav\xc5\xa1tina\n_START_PARAGRAPH_\nUncle Tupelo navodi se kao jedan od osniva\xc4\x8da \xc5\xbeanra alternativnog countryja, spoja alternativnog rocka i tradicionalne country glazbe. Dok je \xc5\xbeanr kasnije postao povezan sa samostalnim izvo\xc4\x91a\xc4\x8dima kao \xc5\xa1to su Gram Parsons i Lyle Lovett, Uncle Tupelo se smatra prvim sastavom alternativnog countryja. Neki mediji kao \xc5\xa1to je BBC sugerirali su da je jedini autor \xc5\xbeanra. Me\xc4\x91utim, Tweedy i Heidorn su osporavali tu tvrdnju, a Farrar je rekao kako nema razlike izme\xc4\x91u alternativnog countryja i drugih \xc5\xbeanrova kao \xc5\xa1to je roots rock. Heidorn je u intervjuu za Country Standard Time komentirao:_NEWLINE_"\xc4\x8cudno je \xc4\x8duti kako se spominje Uncle Tupelo zbog onoga \xc5\xa1to smo mi radili u tako dugoj liniji glazbene povijesti. Ljudi s nama grije\xc5\xa1e u startu govore\xc4\x87i kako smo pokrenuli ne\xc5\xa1to, jer mi smo samo preuzeli ne\xc5\xa1to \xc5\xa1to su zapo\xc4\x8deli drugi, po\xc4\x8dev\xc5\xa1i s Woodyjem Guthriejem pa dalje s po\xc4\x8detkom \xc5\xa1ezdesetih s Flying Burrito Brothersima pod \xc4\x8dijim smo utjecajem bili. Nismo pokrenuli \xc5\xbeanr. Pridonijeli smo dugoj liniji prili\xc4\x8dno dobre glazbe. To je na\xc4\x8din na koji smo mi na to gledali u to vrijeme."_NEWLINE_Prva tri albuma sastava utjecala su na suvremene roots rock glazbenike kao \xc5\xa1to su Richmond Fontaine i Whiskeytown. Kori\xc5\xa1tenje distorziranih gitara Uncle Tupela u izvo\xc4\x91enju glazbenog stila koji je bio poznat po svojoj revnosti postao je trajni trend u modernom rocku devedesetih. Jason Ankeny je napisao za Allmusic:_NEWLINE_"Izdanjem njihova debitantskog LP-a No Depression iz 1990., trojac Uncle Tupelo iz Bellevillea u Illinoisu lansirao je ne\xc5\xa1to vi\xc5\xa1e od vlastitih karijera - spajaju\xc4\x87i jednostavnost i iskrenost country glazbe s osvje\xc5\xbeavaju\xc4\x87im bijesom punka, pokrenuli su revoluciju koja je odjeknula diljem ameri\xc4\x8dke underground scene."_NEWLINE_Njihov album No Depression iz 1990. posudio je ime utjecajnom \xc4\x8dasopisu o alternativnom countryju. Zbog utjecaja albuma i \xc4\x8dasopisa, izraz "No Depression" postao je sinonim za alternativni country \xe2\x80\x94 posebno za sastave s punk rock utjecajima.'